REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/17-13

22. januar 2013. godine

B e o g r a d

Z A P I S N I K

6. SEDNICE ODBORA ZA POLjOPRIVREDU, ŠUMARSTVO I VODOPRIVREDU, ODRŽANE 21. JANUARA 2013. GODINE

 Sednica je počela u 13,10 časova.

 Sednici je predsedavao Dušan Petrović, predsednik Odbora.

 Sednici su prisustvovali članovi Odbora: Goran Bogdanović, Snežana Bogosavljević-Bošković, Radmila Gerov, Saša Dujović, dr Ružica Igić, Nenad Kitanović, Oto Kišmarton, Petar Kuntić, Saša Maksimović, Jasmina Obradović, Čedomir Protić, Velimir Stanojević, Arpad Fremond, Dragan Čolić, kao i Jelena Travar-Miljević i Nebojša Zelenović, zamenici članova.

 Pored članova i zamenika članova Odbora, sednici su prisustvovali i narodni poslanici Zaharije Trnavčević i Zoran Babić, kao i predstavnici Ministarstva poljoprivrede, šumarstva i vodoprivrede: Danilo Golubović, državni sekretar, Milena Savić Ivanov, samostalni savetnik i Danijela Stojanović, načelnik finansijske službe.

 Jednoglasno je usvojen sledeći

D n e v n i r e d

 1. Razmatranje Predloga zakona o podsticajima u poljoprivredi i ruralnom razvoju, koji je podnela Vlada, u načelu;

 2. Razmatranje Predloga zakona o potvrđivanju Međunarodnog ugovora o biljnim genetičkim resursima za hranu i poljoprivredu, koji je podnela Vlada, i

 3. Razno.

 Pre prelaska na rad po dnevnom redu, jednoglasno je usvojen Zapisnik pete sednice.

I

 Razmatranje Predloga zakona o podsticajima u poljoprivredi i ruralnom razvoju

 Uvodne napomene o Predlogu zakona podneo je Danilo Golubović, koji je naveo da se Predlogom zakona utvrđuje dugoročna i predvidiva poljoprivredna politika, tako da svi učesnici u poljoprivrednoj proizvodnji mogu unapred da planiraju ulaganja i dobit. Predstavio je i vrste podsticaja, uslove za njihovo dobijanje, način raspodele sredstava, korisnike podsticajnih sredstava, kao i novine koje se odnose na ustanovljavanje registra podsticaja i istakao da se Predlogom zakona predviđaju minimalni iznosi, a da će u zavisnosti od raspoloživih sredstava iznosi biti i viši. Takođe, ukazao je da je Predlog zakona u potpunosti usklađen sa evropskim direktivama i standardima.

 U raspravi su učestvovali: Petar Kuntić, Zaharije Trnavčević, Arpad Fremond, dr Ružica Igić, Jelena Travar Miljević, Oto Kišmarton, Radmila Gerov i Dušan Petrović.

 U raspravi je ukazano: da je za razvoj ukupne privrede važno da poljoprivreda ima svoje mesto; da je izuzetno korisno što se svi podsticaji nalaze u okviru jednog zakona; da bi trebalo predvideti pozitivnu diskriminaciju, kao i stimulisati zapošljavanje radnika koji su izgubili posao i vratili se na selo; da bi trebalo u tekstu Predloga zakona sve strane reči zameniti rečima srpskog jezika; da bi trebalo izbrisati razliku između komercijalnih i nekomercijalnih gazdinstava; uvesti pojam ekstra klase mleka; da osim podsticaja za razvoj stočarstva, treba predvideti i razvoj živinarstva, pčelarstva i povrtarstva, kao i da se u priplodne sorte predvide i bikovi.

 Osim toga, izneta su mišljenja: da je javna rasprava bila izuzetno korisna; da je dato previše ovlašćenja za propisivanje podzakonskih akata ministru i ministarstvu; da je Predlogom zakona postignut cilj da se unapređuje poljoprivredna proizvodnja i razvoj sela, kao i da je izuzetno korisno da se saobrazno prirodnim uslovima i jednakim kriterijumima, obezbedi podsticanje razvoja, s tim što je neophodno da se tom razvoju obezbedi stručna savetodavna pomoć, kao i nadzor nad razvojem.

 Većina učesnika u raspravi podržala je donošenje predloženog zakona, ističući da se radi o vanstranačkoj temi.

 Po zaključenoj raspravi, Odbor je većinom glasova (deset za, dva uzdržana) usvojio sledeći

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio većinom glasova, da predloži Narodnoj skupštini da prihvati Predlog zakona o podsticajima u poljoprivredi i ruralnom razvoju, u načelu.

 Za izvestioca Odbora, na sednici Narodne skupštine, određen je Dušan Petrović, predsednik Odbora.

II

 Razmatranje Predloga zakona o potvrđivanju Međunarodnog ugovora o biljnim genetičkim resursima za hranu i poljoprivredu

 Uvodne napomene o Predlogu zakona dala je Milena Savić Ivanov, koja je istakla značaj ovog zakona, zbog povezanosti poljoprivrede svih zemalja, čuvanja gena, naročito kada se radi o ugroženim vrstama, jer se na celoj planeti umanjuje biološka raznovrsnost, a donošenje ovog zakona će, osim omogućavanja korišćenja međunarodnog okvira biološke raznovrsnosti, doprineti i borbi protiv gladi i siromaštva. Takođe, istakla je da su kao korisnici predviđeni poljoprivredni državni organi, a da se obaveze odnose na promovisanje, pregled stanja bilja i očuvanje životne sredine.

 U raspravi su učestvovale: Snežana Bogosavljević Bošković i dr Ružica Ilić, koje su podržale donošenje ovog zakona, ukazujući da Srbija raspolaže sa više od 3500 biljnih vrsta, što je više nego što ima većina evropske zemlje, ali smatraju da je potrebno obuhvatiti i zaštitu lekovitih bilja, a aktivnosti koje se odnose na genetičke resurse objediniti u radu više ministarstava, jer su ovi resursi značajni i za zaštitu životne sredine i druge privredne oblasti.

 Po zaključenoj raspravi, Odbor je jednoglasno usvojio sledeći

I Z V E Š T A J

 Odbor je, u skladu sa čl. 155. stav 2. i 170. Poslovnika Narodne skupštine, odlučio jednoglasno, da predloži Narodnoj skupštini da prihvati Predlog zakona o potvrđivanju Međunarodnog ugovora o biljnim genetičkim resursima za hranu i poljoprivredu.

 Za izvestioca Odbora, na sednici Narodne skupštine, određen je Dušan Petrović, predsednik Odbora.

III

Razno

 Dušan Petrović, predsednik Odbora, obavestio je članove da je Odbor dobio pozivno pismo od Parlamenta Irske za učešće na interparlamentarnim sastancima, koji će biti organizovani u okviru parlamentarne dimenzije irskog predsedavanja Savetom EU, u toku marta 2013. godine i da će Odbor naknadno odlučivati o učešću predstavnika Odbora, kada dobije zvaničan poziv.

 Takođe, pozvao je članove Odbora da učestvuju na Drugom javnom slušanju na temu uticaja genetičkih modifikovanih organizama (transgena) na životnu sredinu i zdravlje, koji organizuje Odbor za zaštitu životne sredine, 6. februara 2013. godine, u Narodnoj skupštini.

 Petar Kuntić postavio je pitanje raspolaganja poljoprivrednim zemljištem od strane države koja je zaključila ugovor sa Ujedinjenim Arapskim Emiratima, a istakao je i problem navodnjavanja na pravcu Tisa-Palić i drugim delovima Vojvodine sa stanovišta obezbeđivanja sredstava i predložio najoptimalnije rešenje da u izgradnji kanala učestvuju sa po jednom trećinom lokalne samouprave, AP Vojvodina i Republika.

 Pošto drugih pitanja i predloga nije bilo, sednica je završena u 15,05 časova.

 SEKRETAR PREDSEDNIK

Dobrica Zečević Dušan Petrović

4201213.001/5